‘પુરુષોને જલસા છે’ સ્વભાવિક છે કે પુરુષલક્ષી સમાજમાં કોઇને’ય આ વાક્યમાં કંઇ ખાસ નવું નહીં લાગે પરંતુ, સાવ સાચી વાત તો એ છે કે આ આપણો સામાજિક ભ્રમ છે. સ્ત્રીઓને જેટલા પ્રશ્નો છે – મુશ્કેલીઓ છે એટલા જ પ્રશ્નો પુરુષોને પણ છે. ફરક માત્ર એટલો છે કે સ્ત્રીઓ પ્રશ્નોને સ્વીકારીને વાચા આપે છે, જ્યારે પુરુષોને પ્રશ્નો સ્વીકારવામાં અને અન્ય કોઇની સામે રજુ કરવામાં પૌરૂષત્વ આડે આવે છે. એમાં’ય ખાસ કરીને લાગણીઓના પ્રશ્નો અને સંબંધોની સમસ્યાઓમાં !! સ્ત્રીઓને પોતાના પ્રશ્નોની રજુઆત કરવાનું અને અન્યના પ્રશ્નોને સહાનુભૂતિપૂર્વક સાંભળવાનું કુદરતી વરદાન છે, જ્યારે પુરુષો પોતાના પ્રશ્નોને લઇને અંદરો અંદર મુંઝાયા કરતા હોય છે. લાગણીઓની વ્યથાઓ વર્ણવવી કે તેના સંબંધી ઉકેલ માટે અન્ય કોઇની મદદ લેવી તે પુરુષ માનસ સહજ રીતે સ્વીકારી શકવા અસમર્થ છે. ક્યારેક મુંઝારો ગળા સુધી આવી જાય ત્યારે તો તેની રજુઆત કરવી પડે પણ તે બાબત તેના પુરુષ-સહજ અહમને ઊંડી ઠેસ પહોંચાડનારી છે.